कराची में फिर हिंसा भड़की, 10 की मौत  
खोगरापार इलाके में दो प्रतिद्वंद्वी समूहों के बीच शुक्रवार सुबह जमकर गोलीबारी हुई। हिंसा में कम से कम 10 लोग मारे गए और 12 घायल हो गए।
पाकिस्तान के कराची में शुक्रवार को हुई हिंसा में कम से कम 10 लोग मारे गए और 12 से ज्यादा घायल हो गए। पुलिस ने बताया कि खोगरापार इलाके में दो प्रतिद्वंद्वी समूहों के बीच शुक्रवार सुबह जमकर गोलीबारी हुई। हिंसा में कम से कम 10 लोग मारे गए।  रेंजर्स सुरक्षा बलों ने इलाके की घेराबंदी कर दी है। मुत्ताहिदा कौमी मूवमेंट के नेता शेख अफजल ने कहा कि पार्टी ने पुलिस से संपर्क किया, लेकिन उन्होंने कहा कि इलाके में प्रवेश की अनुमति उनके पास नहीं है।  सिटिजंस पुलिस लायसन कमिटी (सीपीएलसी) के प्रमुख अहमद चिनॉय ने कहा कि शहर में स्थिति नियंत्रण में है और कानून प्रवर्तन एजेंसियां शांति कायम रखने की पूरी कोशिश कर रही हैं। जुलाई माह में शहर में जातीय, राजनीतिक और अन्य हिंसाओं में करीब 150 लोग मारे जा चुके हैं।